Die Republiek van die Rio Grande (Spaans: República del Río Grande) was 'n onafhanklike Noord-Amerikaanse republiek wat op 17 Januarie 1840 gestig is en tot op 6 November 1840 bestaan het. Die republiek het op die gebied van die huidige Meksikaanse deelstate Coahuila, Nuevo León, Tamaulipas en 'n deel van die huidige Amerikaanse deelstaat Texas bestaan. Die republiek was vernoem ná die Rio Grande, wat daardeur gevloei het. Ná 'n dekade van twis het Meksiko in 1821 sy onafhanklikheid van Spanje gekry en ná 'n mislukte poging om 'n monargie te word, het Meksiko die grondwet van 1824 aangeneem. Hierdie grondwet het die Estados Unidos Mexicanos, die Verenigde Meksikaanse State, as 'n federale republiek, ná die voorbeeld van die Verenigde State geskep. In 1833 is genl. Antonio López de Santa Anna vir sy eerste termyn as president verkies, en was teen die tyd van sy verkiesing, ter ondersteuning van die federale republiek. Egter nadat 'n paar lede van die regering Santa Anna se politieke bondgenote gekwaad het, het Santa Anna besluit om 'n gesentraliseerde regering te begin.